ວັນທີ 3 ພືດສະພາ 2017 ນີ້ ກອງປະຊຸມ ສະໄໝສາມັນເທື່ອທີ 3 ຂອງສະພາແຫ່ງຊາດຊຸດທີ VIII ໄດ້ຮັບຟັງການສະເໜີ ການເຄື່ອນໄຫວວຽກງານ ຂອງຄະນະປະຈໍາສະພາແຫ່ງຊາດ ແຕ່ກອງປະຊຸມ ສະໄໝສາມັນ ເທື່ອທີ 2 ຫາກອງປະຊຸມ ສະໄໝສາມັນເທື່ອທີ 3 ແລະ ທິດທາງແຜນການ 9 ເດືອນປະຈໍາປີ 2017 ໂດຍທ່ານ ນາງ ສີໄສ ລືເດດມູນສອນ ຮອງປະທານສະພາແຫ່ງຊາດ, ພາຍໃຕ້ການເປັນປະທານ ຂອງທ່ານ ນາງ ປານີ ຢ່າທໍ່ຕູ້ ປະທານສະພາແຫ່ງຊາດ,
, ມີບັນດາຮອງປະທານ ສະພາແຫ່ງຊາດ, ສະມາຊີກ ສສຊ ແລະ ສສຂ ເຂົ້າຮ່ວມ.ທ່ານ ນາງ ສີໄສ ລືເດດມູນສອນ ໄດ້ກ່າວວ່າ: ຕະຫລອດໄລຍະຜ່ານມາ ຄະນະປະຈໍາສະພາແຫ່ງຊາດ ໄດ້ຈັດຕັ້ງປະຕິບັດ ວຽກງານດ້ານຕ່າງໆເຊັ່ນ: ໄດ້ເອົາໃຈໃສ່ຊີ້ນໍາ ບັນດາກໍາມາທິການ ໃນການປະສານສົມທົບ ກັບພາກສ່ວນກ່ຽວຂ້ອງ ສືບຕໍ່ປັບປຸງກົດໝາຍ ທີ່ກອງປະຊຸມສະໄໝສາມັນ ເທື່ອທີ 2 ຂອງສະພາແຫ່ງຊາດ ຊຸດທີ VIII ໄດ້ຮັບຮອງເອົາ ແລະ ປະກາດໃຊ້ແລ້ວ 14 ສະບັບ ໃນນັ້ນກົດໝາຍສ້າງໃໝ່ 2 ສະບັບ ແລະ ກົດໝາຍປັບປຸງ 12 ສະບັບ, ຊຶ່ງສາມາດປະກາດໃຊ້ ທັນຕາມກໍານົດໄວ້, ເປັນເຈົ້າການຄົ້ນຄ້ວາ ພິຈາລະນາຢ່າງຮອບດ້ານ ແກ່ສົນທິສັນຍາ ແລະ ສັນຍາສາກົນ ທີ່ລາວເຮົາເປັນພາຄີ ຕາມການສະເໜີ ຂອງລັດຖະບານຈໍານວນ 3 ສະບັບ, ເອົາໃຈໃສ່ປະຕິບັດ ສິດໜ້າທີ່ດ້ານການຕິດຕາມກວດກາ ພ້ອມທັງ ສືບຕໍ່ຊີ້ນໍາປັບປຸງ ລະບອບແບບແຜນວິທີເຮັດວຽກ ບັນດາກົງຈັກການຈັດຕັ້ງພາຍໃນ ສະພາແຫ່ງຊາດ ໂດຍສະເພາະ ການປະສານງານ ເຊິ່ງກັນ ແລະ ກັນ ລະຫວ່າງພາຍໃນສະພາແຫ່ງຊາດ ແລະ ພາກສ່ວນອື່ນ, ຄະນະປະຈໍາສະພາແຫ່ງຊາດ ເອົາໃຈໃສ່ຊີ້ນໍາ ຄະນະສະມາຊິກສະພາແຫ່ງຊາດ ປະຈໍາເຂດເລືອກຕັ້ງ ເອົາໃຈໃສ່ເຄື່ອນໄຫວປະຕິບັດ ພາລະບົດບາດຂອງຕົນ ໂດຍມີການປະສານສົມທົບກັບ ສະພາປະຊາຊົນຂັ້ນແຂວງ ປະຕິບັດສິດໜ້າທີ່ຂອງຕົນ ດ້ວຍຄວາມຮັບຜິດຊອບ. ພ້ອມນີ້, ໄດ້ເອົາໃຈໃສ່ຢ່າງໃກ້ສິດ ຕໍ່ຄະນະປະຈໍາສະພາ ປະຊາຊົນຂັ້ນແຂວງ ໃນການກະກຽມດໍາເນີນກອງປະຊຸມສະໄໝສາມັນ ເທື່ອທີ 2 ຂອງສະພາປະຊາຊົນຂັ້ນແຂວງ ໃນຂອບເຂດທົ່ວປະເທດ ໂດຍໄດ້ລົງຕິດຕາມ ຊຸກຍູ້ການກະກຽມກອງປະຊຸມ ຢູ່ບັນດາແຂວງ ແລະ ນະຄອນຫລວງ, ເອົາໃຈໃສ່ຜັນຂະຫຍາຍ ແນວທາງການຕ່າງປະເທດ ຂອງພັກ ແລະ ແຜນການວຽກງານການຕ່າງປະເທດ ຂອງສະພາແຫ່ງຊາດ ມາເປັນອັນລະອຽດ ໃນແຕ່ລະໄລຍະ ນອກນັ້ນ ຄະນະປະຈໍາສະພາແຫ່ງຊາດ ໄດ້ແຕ່ງຕັ້ງຄະນະຜູ້ແທນ ເຂົ້າຮ່ວມກອງປະຊຸມ, ການສໍາມະນາໃນຫົວຂໍ້ຕ່າງໆ ທີ່ລັດຖະສະພາພາກພື້ນ ແລະ ສາກົນຈັດຂຶ້ນ. ທ່ານ ນາງ ສີໄສ ລືເດດມູນສອນ ກ່າວຕື່ມວ່າ: ສໍາລັບທິດທາງ 9 ເດືອນໃນປີ 2017 ນີ້ ຄະນະປະຈໍາສະພາແຫ່ງຊາດ ຈະສືບຕໍ່ສູ້ຊົນຈັດຕັ້ງປະຕິບັດ ມະຕິກອງປະຊຸມໃຫຍ່ ສະໄໝສາມັນເທື່ອທີ 2 ຂອງສະພາແຫ່ງຊາດ ຊຸດທີ VIII ກ່ຽວກັບການສ້າງ ແລະ ປັບປຸງກົດໝາຍ ໃຫ້ສໍາເລັດຕາມທີ່ຄາດໄວ້, ຮັບປະກັນ ໃຫ້ແກ່ການສ້າງ ແລະ ປັບປຸງກົດໝາຍ ໃຫ້ມີຄຸນນະພາບສອດຄ່ອງກັບ ແນວທາງນະໂຍບາຍຂອງພັກ, ແທດເໝາະກັບ ສະພາບຄວາມເປັນຈິງ ຂອງການພັດທະນາ ເສດຖະກິດ-ສັງຄົມ ຂອງປະເທດເຮົາ ແລະ ສາມາດເຊື່ອມໂຍງກັບສາກົນ, ຍົກສູງຄຸນນະພາບ ການພິຈາລະນາບັນຫາສໍາຄັນ ພື້ນຖານຂອງປະເທດຊາດ ເພື່ອຮັບປະກັນ ຜົນປະໂຫຍດລວມຂອງຊາດ ແລະ ປະຊາຊົນລາວບັນດາເຜົ່າ. ຈາກນັ້ນ, ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ກໍໄດ້ມີຄໍາເຫັນ ແລະ ໃຫ້ທິດຊີ້ນໍາບັນດາ ສສຊ ຈົ່ງໄດ້ພ້ອມກັນ ປະກອບຄໍາຄິດຄໍາເຫັນ ໃສ່ບົດລາຍງານດັ່ງກ່າວ ຢ່າງສ້າງສັນ ແລະ ມີຈຸດສຸດ ໂດຍສະເພາະ ແມ່ນການຍົກສູງປະສິດທິຜົນ ຂອງກອງປະຊຸມກໍາມາທິການ, ບັນຫາທີ່ໄດ້ຕົກລົງກັນ ເຮັດໄດ້ດີຫລືບໍ່ ເພື່ອເຮັດໃຫ້ການເຄື່ອນໄຫວ ຂອງກໍາມາທິການ ມີຄວາມເຂັ້ມແຂງ ແລະ ມີປະສິດທິຜົນກວ່າເກົ່າ, ຕ້ອງມີການ ປັບປຸງຄຸນນະພາບ ຂອງການປະຕິບັດ ວຽກງານຂອງ ສສຊ ແລະ ສສຂ ໃຫ້ເຂົ້າເຖິງ ແລະ ສາມາດຕອບສະໜອງ ຜົນປະໂຫຍດຂອງປະຊາຊົນ ໄດ້ຢ່າງຖືກຕ້ອງ ແລະ ເປັນທໍາ ລວມທັງໃຫ້ເອົາໃຈໃສ່ ແກ້ໄຂບັນຫາອື່ນໆຕື່ມອີກ./.